‘สหกรณ์แบงก์’เปิดศึกชิงเงินฝากดอกสูง3.75%
สหกรณ์ออกตั๋วสัญญาใช้เงินรับสงกรานต์ 3,000 ล้านบาท จ่ายดอกเบี้ย 3.75% กรุงศรีฯ สู้ฝาก 11 เดือน จ่าย 3.15%
17 ส.ค. 2554

สหกรณ์ออกตั๋วสัญญาใช้เงินรับสงกรานต์ 3,000 ล้านบาท จ่ายดอกเบี้ย 3.75% กรุงศรีฯ สู้ฝาก 11 เดือน จ่าย 3.15% 
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้เปิดจำหน่ายตั๋วสัญญาใช้เงินและเงินฝากประจำ รุ่นออมทรัพย์ รับสงกรานต์วงเงิน 3,000 ล้านบาทจ่ายดอกเบี้ยสูงถึง 3.75% โดยมีเงื่อนไขว่าต้องมีวงเงินลงทุนขั้นต่ำ 5 ล้านบาทขึ้นไป และจะจ่ายดอกเบี้ยทุกเดือนตลอดอายุการฝาก เพื่อเป็นการเพิ่มช่องทางการลงทุนให้แก่สหกรณ์สมาชิกและสหกรณ์ทั่วไป ตลอดจนระดมทุนไว้รับรองความต้องการเงินกู้ของสมาชิก 
นอกจากนี้ ได้มีการปรับอัตราดอกเบี้ยตั๋วสัญญาใช้เงิน ระยะเวลา 7 วัน ขึ้นมาเป็น 2.1-2.2% และตั๋วสัญญาใช้เงิน ระยะเวลา 14 วัน ปรับขึ้นมาอยู่ที่ 2.15-2.25% เพื่อเพิ่มช่องทางการลงทุนเงินระยะสั้นให้มีผลตอบแทนในอัตราที่เหมาะสม
ขณะเดียวกันได้มีการปรับอัตราดอกเบี้ยเงินกู้ระยะสั้นขึ้น 0.25% จาก 3.50% เป็น 3.75% มีผลตั้งแต่วันที่ 18 เม.ย.นี้ 
ด้านธนาคารกรุงศรีอยุธยา ออกตั๋วแลกเงินอายุ 11 เดือน อัตราดอกเบี้ย 3.15% กำหนดวงเงินซื้อขั้นต่ำ 1 แสนบาท และเงินฝากประจำ 11 เดือน จ่ายดอกเบี้ย 2.85% ฝากขั้นต่ำ 5 หมื่นบาท